Eyvind Vesselbo (V), 2002-11-28:
Jeg vil gerne takke udenrigsministeren og miljøministeren for deres redegørelser her vedrørende opfølgning af Johannesburgtopmødet.
Det, jeg vil koncentrere mig om, er opfølgningen på Johannesburgtopmødet.
Der blev jo opnået gode resultater i Johannesburg, og vi kan være tilfredse, ikke blot når det gælder Danmarks snævre interesser, men også med den indsats, som den danske regering ydede som formandsland for EU.
Regeringen kom hjem med gode resultater.
Vi fik en implementeringsplan med konkrete miljømål, gode formuleringer om demokrati og menneskerettigheder og god regeringsførelse.
Disse formuleringer skal sikre en effektiv opfølgning af møderne i Monterrey og Doha.
Derudover høstede EU stor succes med lanceringen af partnerskaberne for energi og vand.
Så alt i alt blev det som sagt et møde med gode resultater, men det vigtige er jo ikke fine ord, flotte målsætninger og initiativer.
Det vigtige er, om de fører til konkrete handlinger, og det er jo det, som det her drejer sig om.
Det er derfor godt, at regeringen allerede nu har sat en række initiativer i gang for på den måde at sikre, at der kommer handling bag ordene.
Det første skridt er taget ved, at alle de berørte ministerier nu går det igennem for at vurdere, hvordan målsætningerne kan følges op nationalt, i EU og i bredere international sammenhæng.
Med det som baggrund kan der foretages en grundig gennemgang af Danmarks nationale strategi med det formål at vurdere den i lyset af resultaterne af mødet i Johannesburg. På miljøområdet støtter Venstre regeringens initiativer
på områderne vedrørende markedets rolle, bæredygtige byer og bæredygtig udvikling i landdistrikterne.
Vi ser det som en mulighed for, at disse initiativer sammen med resultaterne fra Johannesburg kan inddrages i kommunernes arbejde med lokal Agenda 21.
Venstre støtter udarbejdelse af indikatorer for bæredygtig udvikling for forbrug og produktion.
Vi støtter arbejdet med grøn markedsøkonomi med vægten på udvikling af markedsbaserede virkemidler og miljøteknisk innovation.
Vi støtter initiativerne på naturressourceområdet, og når det drejer sig om EU, bakker vi op om ministrenes opfordring til Det Europæiske Råd om at sikre opfølgning af Johannesburgmålene og sikre balancen mellem økonomiske, sociale og miljømæssige hensyn i beslutningerne.
Når det gælder de konkrete målsætninger fra topmødet på miljøområdet, støtter vi, at de internationale målsætninger på vand, sanitet, integreret vandressourceforvaltning bliver fulgt op gennem multilateral bistandsindsats.
Her er det væsentligt med EU's partnerskab for Water for Life. Når det drejer sig om kemikalieområdet, bakker vi op om målsætningen, at forbrug og produktion skal ske på en måde, der fører til minimering af væsentlige negative påvirkninger af sundhed og miljø.
Når det drejer sig om det udviklingspolitiske område, nævnte udenrigsministeren, at Kommissionens centrale rolle i EU den 19. september blev cementeret med hensyn til regelmæssig overvågning af fremskridt i medlemslandenes målsætning om at yde 0,39 pct. i 2006.
Det mener vi er en vigtig sag.
Vi deler regeringens opfattelse af betydningen af at medvirke til at sikre udviklingslandenes økonomiske grundlag for en bæredygtig udvikling gennem gode eksportindtægter,
På det nationale plan vedtog regeringen i oktober en strategi for handel og udvikling.
Her fastlægges yderligere integration af den handels- og bistandspolitiske indsats gennem støtte til ulandenes deltagelse i handelsforhandlinger i bl.a. WTO, støtte til opbygning af ulandenes kapacitet til rettidig implementering af indgåede aftaler og støtte til ulandenes benyttelse af eksisterende og fremtidig markedsadgang.
Med disse ord ser jeg frem til en god og saglig debat om dagens emne, og på baggrund af det her fremlagte vil jeg på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »Folketinget tager regeringens redegørelse til efterretning og opfordrer regeringen til at iværksætte en handlingsplan for opfølgning af Johannesburgtopmødet med henblik på - en effektiv opfølgning og implementering såvel nationalt som igennem EU, - at arbejde for en effektiv opfølgning af beslutninger fra Johannesburg om vand, sanitet, vedvarende energi, bæredygtig produktion for forbrug, kemikalier, biodiversitet, subsidier, civilsamfundets deltagelse, kapacitetsopbygning, udviklingsbistand og god regeringsførelse
, - at sikre, at resultaterne af internationale udviklings- og miljøkonferencer og topmøder, herunder Doha, Monterrey, Johannesburg, og ideerne bag en global aftale afspejles i den samlede internationale indsats, og arbejde for, at alle rige lande lever op til FN's målsætning om mindst 0,7 pct. af BNI i udviklingsbistand, - at gennemføre Danmarks strategi for handel og udvikling og arbejde for aktive partnerskaber med private virksomheder og - at styrke FN's Millennium Development Goals gennem støtte til gennemførelse af de nationale fattigdomsstrategier og befolkningsudviklingsstrategier i udviklingslandene.«